<classify> Katika kuhakikisha wanashinda mchezo huo timu hiyo imeendelea na kambi yake Zanzibar hadi kesho Alhamisi, ambapo watarudi kujiandaa na mchezo huo muhimu katika kupata pointi tatu.Timu hizo zitakutana tena, baada ya hivi karibuni kukutana kwenye nusu fainali ya Kombe la Mapinduzi na Simba kupokea kichapo cha bao 1-0 kwenye Uwanja wa Amaan, Zanzibar.Akizungumza na gazeti hili jana, Msemaji wa Simba Haji Manara alisema kikosi hicho kinaendelea na mazoezi na kesho kitarejea Dar es Salaam kuwasubiri Mtibwa Sugar.Kikosi chetu bado kipo Zanzibar kikiendelea na maandalizi kuhakikisha mchezo ujao wa ligi tunaifunga Mtibwa na kuendelea kujiweka katika nafasi nzuri, imani yetu ni kuhakikisha tunashinda,alisema.Simba kwa sasa inashika nafasi ya tatu kwenye msimamo baada ya kucheza mchezo wa mwisho wa ligi kabla ya kusimama na kupisha Kombe la Mapinduzi na kupata ushindi wa bao 1-0 dhidi ya Ndanda Fc ya Mtwara.Awali, nafasi hiyo ilikuwa inashikiliwa na Mtibwa Sugar lakini ilishushwa hadi nafasi ya nne baada ya kufungwa mchezo wao wa mwisho na vinara wa Ligi Kuu Tanzania Azam FC. Manara alisema Simba mkakati wake hivi sasa ni kushinda michezo yake iliyobaki kwa ajili ya kugombea taji la Ligi Kuu.Alisema uwezo wa kushinda na kuchukua taji hilo inawezekana kwani bado ni mapema mno kutabiri nani atakuwa bingwa msimu huu kulingana na ushindani mkali kwa kila timu.  <topic>: MICHEZO 